Sarah Grand

Sarah Grand (1854–1943), syntyjään Frances Elizabeth Bellenden Clarke, oli englantilainen kirjailija, feministi ja naisten äänioikeuden puolesta kampanjoinut suffragetti. Hän kiinnitti huomionsa erityisesti sukupuolten eriarvoiseen kohteluun, jossa miehiä ja naisia koskivat erilaiset sääntönormit.
Elämänvaiheita.
Alkuvaiheet.
Frances Clarke syntyi Irlannissa englantilaiseen perheeseen. Isän kuoltua vuonna 1861 Francesin äiti päätti muuttaa lapsineen sukulaisten luo. Clarke halusi opiskella, mutta piti koulun opetusta heikkotasoisena: tyttöjen opetukseen ei panostettu, kun taas pojista haluttiin kasvattaa oppineita herrasmiehiä.
Clarke joutui koulussa vaikeuksiin opettajien kanssa ja tunsi itsensä muutenkin onnettomaksi. Hän päätti muuttaa elämänsä solmimalla avioliiton itseään huomattavasti vanhemman sotilaslääkärin, David Chambers McFallin, kanssa. Puolisoiden ikäero oli 23 vuotta.
Aviomies lupasi vaimolleen mahdollisuuksia opiskeluun ja maailmaan tutustumiseen. Avioparille syntyi yksi poika, ja he matkustivat miehen työn vuoksi Lähi-idässä, Kiinassa, Hongkongissa ja Japanissa. He palasivat Englantiin vuonna 1879, kun mies oli jo lähellä viidenkymmenen vuoden ikää ja eläköitymistä. Hän kuitenkin otti vastaan työn suljetussa, vankilamaisessa sairaalassa, jonka potilaat olivat sukupuolitauteja sairastavia prostituoituja.
Clarke alkoi vähitellen tuntea olonsa onnettomaksi. Hän ei hyväksynyt miehensä juopottelua, naissuhteita eikä erikoisia seksuaalisia taipumuksia. Kun avioparin poika Archie oli aikuinen, Clarke päätti jättää miehensä ja omistautua kirjallisuudelle sekä naisten ääniokeuden edistämiselle.
Madame Sarah Grand.
Vuonna 1891 Clarke muutti Lontooseen, Kensingtoniin. Hän alkoi käyttää nimeä "Sarah Grand" osoittaakseen itsenäisyyttään, feminismiään ja omistaumistaan aikakauden "uusi nainen" -ajattelulle.
Grandin ensimmäinen kirja "The Heavenly Twins" ilmestyi vuonna 1893. Teos oli menestys: siitä otettiin kuusi painosta ja sitä myytiin yli 20 000 kappaletta. "The Heavenly Twins" käsittelee ongelmia, joita seksuaalisesti vastuuttomat aviomiehet aiheuttavat perheilleen. Yksi keskeisistä teemoista on syfilis, jota miehet saattoivat tarttuttaa vaimoihinsa ja lapsiinsa. Sairaus oli tuolloin parantumaton.
Grand liittyi vuonna 1881 perustettuun Rational Dress Societyyn, joka vaati naisille oikeutta pukeutua vaatteisiin, jotka eivät rajoitaneet liikkumista eivätkä vahingoittaneet terveyttä. Yhdistys vastusti muun muassa krinoliinia, tiukkoja korsetteja ja raskaita korkokenkiä. Lisäksi Grand oli perustajajäsenenä "Women Writers’ Suffrage League" -järjestössä, joka kokosi yhteen naisten äänioikeutta ajaneita naiskirjailijoita.
Grand oli läheisissä väleissä poikapuolensa Haldanen kanssa, joka toimi näyttelijänä. Hän liittyi tämän perheen mukaan Yhdysvaltojen kiertueelle jossa piti luentoja aikansa feminismin keskeisistä kysymyksistä. Näihin kuuluivat vaatimukset äänioikeudesta, täysi-ikäisten naisten vapaudesta holhouksesta sekä oikeudesta hallita omaa elämäänsä. Hän kampanjoi myös voimakkaasti naisten oikeudesta ajaa polkupyörällä. Kiertue kesti neljä kuukautta. On kuitenkin huomionarvoista, että Grandin ajan feminismiin sisältyi nykykäsityksen mukaan kiistanalaisia näkemyksiä, kuten eugeniikan kannatus ja huoli valkoisen rodun heikkenemisestä. 
Kiireisen poliittisen toimintansa ohella Grand pyrki jatkamaan kirjallista uraansa. Yksikään hänen myöhemmistä teoksistaan ei kuitenkaan saavuttanut samaa suosiota kuin "The Heavenly Twins". Hän alkoi vähitellen menettää kiinnostustaan kirjoittamiseen. Kirjailija Mark Twainin mukaan "kissakin kirjoittaisi parempaa tekstiä" kuin Grand, kun taas George Bernard Shaw piti häntä merkittävänä lahjakkuutena.
Viimeiset vuodet.
Britannian naiset saivat äänioikeuden ensimmäisen maailmansodan jälkeen. Grandin maine alkoi vähitellen hiipua. Hän muutti vuonna 1920 Bathiin ja aloitti virkakauden sen pormestarina vuonna 1922. Virkakausi päättyi vuonna 1929. Hän oli tehtävässään suosittu ja häntä pyydettiin jatkamaan, mutta tähän hän ei suostunut. Tämän jälkeen hän asui eläkevuotensa Bathissa. 
Viimeiset vuotensa Grand eli köyhyydessä. Hän asui Bathissa aina vuoteen 1942, jolloin saksalainen lentopommi tuhosi hänen talonsa. Hän kuoli seuraavana vuonna. Muistokirjoituksessa hänen kehuttiin laajentaneen englantilaisen kirjallisuuden aiheita ja niiden käsittelytapoja.